# Szilánkok

Sárváry Mariann

# Október

> > > Szép volt az ősz.
> > > Úgy érkezett, ahogy a többi,
> > > Hulló falevelek, érett szőlőfürtök kísérték.
> > > Aranyló napsugár izzott a horizonton.

> > > A hideggel együtt érkezett a lázas izgalom
> > > Huszonharmadikán megmozdult a város.
> > > Morajlott, zúgott az egyetemistáktól
> > > Éjjel másképp nézett le rájuk a Hold.

> > > Kérdőn és óvón vonta fel szemöldökét:
> > > Elegen lesztek-é kovásznak
> > > a nemzet új kenyeréhez –
> > > Puha párapalástot bocsátott le reggelre.

> > > Indulatok hevertek nyíltan és
> > > Megbújva néhány négyzetkilométeren
> > > Bazaltkőhalmok meredeztek az égre
> > > Élelemért álltak sorban emberek.

> > > Elsiratott illúziók keltek életre
> > > Amíg a tankok zörögve meg nem jelentek.
> > > Ígéretek ködbe foszlottak, életek darabokra hulltak
> > > Hitek kiábrándulásba fordultak.

> > > Parázslott az ősz.
> > > Úgy távozott, ahogy sose még.
> > > Hulló falevelek, érett szőlőfürtök kísérték
> > > Az aranyló napsugár elfordult a horizonton.

> > > Vissza a tartalomjegyzékhez