# Szilánkok

Sárváry Mariann

# Akarsz-e a másik felem lenni?

> > > (parafrázis)
> > > A másik felem, mondd, akarsz-e lenni,
> > > akarsz-e mindig velem élni,
> > > akarsz-e együtt még sokat utazni,
> > > felnőtt szívvel kamasznak látszani,
> > > bohóckodva az asztalfőre ülni,
> > > borból, mousse-ból (múszból) élvezettel venni,
> > > csókot dobni, száraz pezsgőt bontani,
> > > néha-néha másik arcot ölteni?
> > > Akarsz-e megélni mindent, mi élet,
> > > lucskos telet és szomorú végű őszt,
> > > lehet-e némán meccset nézni véled,
> > > akarsz-e játszani hitvest, szeretőt?
> > > Akarsz-e, mondd, a másik felem lenni,
> > > ülni hosszan, együtt felébredni,
> > > koncertre járni és dzsesszt hallgatni,
> > > a szép Budapesten turistáskodni,
> > > akarsz-e, mondd, a játszótársam lenni?
> > > Akarsz-e játszani, mindörökké élni,
> > > s közös halálunkra fogadást kötni?

> > > Vissza a tartalomjegyzékhez